Noraksts

Cēsu novada domes

sēde 19.05.2022.

Protokols Nr.10, 10. punkts

LĒMUMS

Cēsīs, Cēsu novadā

19.05.2022. Nr.241

 **Par Cēsu novada pašvaldības līdzdalību**

**Cēsu pilsētas sabiedrībā ar ierobežotu atbildību “VINDA”**

*Ziņo J.Rozenbergs, domes priekšsēdētājs*

Saskaņā ar Publiskas personas kapitāla daļu un kapitālsabiedrību pārvaldības likuma 4. pantu *publiska persona drīkst iegūt līdzdalību kapitālsabiedrībā Valsts pārvaldes iekārtas likuma 88.panta pirmajā daļā minētajos gadījumos*, bet 7.panta pirmo daļu - *publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma (turpmāk – VPIL) 88.panta pirmajā daļā minētajiem gadījumiem*. Savukārt likuma pārejas noteikumu 30.punkts noteic, ka pašvaldības, kuras administratīvi teritoriālās reformas ietvaros apvieno un kuras ir kapitāla daļu turētājas kapitālsabiedrībā, neveic šā likuma 7.pantā noteikto pienākumu, bet šo pienākumu veic administratīvi teritoriālās reformas ietvaros jaunizveidotās novadu pašvaldības līdz 2022. gada 1. jūnijam.

Cēsu pilsētas sabiedrība ar ierobežotu atbildību “VINDA”, reģ. Nr. 49503000754, (turpmāk – Cēsu pilsētas SIA “VINDA”) ir pašvaldības kapitālsabiedrība, kurā visas kapitāla daļas pieder Cēsu novada pašvaldībai, reģ. Nr. 90000031048.

Cēsu novada pašvaldība savu tiešo līdzdalību Cēsu pilsētas SIA “VINDA” ir pārvērtējusi 2015. gadā, par ko 2015. gada 30. decembrī ir pieņemts Cēsu novada domes lēmums Nr. 311 “Par Cēsu novada pašvaldības tiešo līdzdalību kapitālsabiedrībā Cēsu pilsētas SIA “Vinda””” (prot. Nr. 19, 7.punkts), līdz ar to pašvaldībai līdz 2022. gada 1. jūnijam ir pienākums veikt tiešās līdzdalības pārvērtēšanu Cēsu pilsētas SIA “VINDA”.

Atbilstoši Publiskas personas kapitāla daļu un kapitālsabiedrību pārvaldības likuma 7.panta otrajai daļai lēmumu par publiskas personas līdzdalības saglabāšanu kapitālsabiedrībās pieņem attiecīgās publiskās personas augstākā lēmējinstitūcija. Lēmumā ietver: 1) vērtējumu attiecībā uz atbilstību šā likuma 4.panta nosacījumiem; 2) vispārējo stratēģisko mērķi.

Publiskas personas kapitāla daļu un kapitālsabiedrību pārvaldības likuma 4. panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši [Valsts pārvaldes iekārtas likuma](https://likumi.lv/ta/id/63545-valsts-parvaldes-iekartas-likums) [88. pantam](https://likumi.lv/ta/id/63545-valsts-parvaldes-iekartas-likums#p88).

 Valsts pārvaldes iekārtas likuma 88.panta pirmajā daļā ir noteikti gadījumi, kādos publiska persona var veikt komercdarbību, t.i., ja:

1. tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;
2. publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
3. tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai,

kā arī no likuma 88. panta otrās un septītās daļas izriet, ka publiskā persona, pārvērtējot līdzdalību kapitālsabiedrībā, veic paredzētās rīcības izvērtējumu, ietverot arī ekonomisko izvērtējumu, lai pamatotu, ka citādā veidā nav iespējams efektīvi sasniegt šā panta pirmajā daļā noteiktos mērķus. Veicot izvērtējumu, publiska persona konsultējas ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem, kā arī ievēro komercdarbības atbalsta kontroles jomu regulējošu normatīvo aktu prasības.

Lai nodrošinātu Cēsu novada pašvaldības līdzdalības kapitālsabiedrībās pārvērtēšanu, Cēsu novada domes priekšsēdētāja vietnieks 2022. gada 7.martā ar rīkojumu Nr. 4-5/2022/32 izveidoja darba grupu, kura sagatavoja izvērtējumu par Cēsu novada pašvaldības līdzdalību Cēsu pilsētas SIA “VINDA” (saskaņā ar 1. un 2. pielikumu), tajā iekļaujot ekonomisko, ietekmes uz konkurenci un juridisko izvērtējumu. Darba grupa izvērtējuma sagatavošanas procesā iesaistīja Cēsu pilsētas SIA “VINDA”, kura sniedza informāciju par sabiedrības darbību, tās darbības ietekmi uz konkurenci, kā arī sniedza ekonomisko izvērtējumu. Līdzdalības pārvērtēšanas procesa gaitā darba grupa konsultējās ar Latvijas Tirdzniecības un rūpniecības kameru (viedoklis sniegts 2022. gada 30.martā, Nr. 2022/243, reģ. Cēsu novada pašvaldībā ar Nr. 6.2-5/2022/2569) un Konkurences padomi, nosūtot tai minētos izvērtējumus, par ko Konkurences padome ir sniegusi 2022. gada 19. aprīļa atzinumu Nr. 1.7-2/359 (reģ. Cēsu novada pašvaldībā ar Nr. 6.2-5/2022/3049).

 **Vērtējums attiecībā uz atbilstību Publikas personas kapitāla daļu un kapitālsabiedrību pārvaldības likuma 4.panta nosacījumiem.**

Saskaņā ar likuma ‘’Par pašvaldībām’’ 14. panta pirmās daļas pirmo punktu, pildot savas funkcijas, pašvaldībām likumā noteiktajā kārtībā ir tiesības dibināt kapitālsabiedrības. Valsts pārvaldes iekārtas likuma 87. panta pirmās daļas 3. punkts noteic, ka publiska persona privāto tiesību jomā cita starp darbojas, dibinot kapitālsabiedrību vai iegūstot līdzdalību esošā kapitālsabiedrībā, kā arī trešajā daļā ir noteikts, ka atvasinātas publikas personas (tai skaitā pašvaldības), izveidojot privāto tiesību juridiskās personas, arī tādas, kurām nav pelņas gūšanas rakstura, tām nevar izvirzīt citus mērķus, kas neizriet no attiecīgās publiskās personas funkcijām.

Saskaņā ar likuma “Par pašvaldībām” 15. panta pirmās daļas 1.punktu viena no pašvaldības autonomām funkcijām ir organizēt iedzīvotājiem komunālos pakalpojumus, tai skaitā, ūdensapgāde un kanalizācija; notekūdeņu savākšana, novadīšana un attīrīšana, neatkarīgi no tā, kā īpašumā atrodas dzīvojamais fonds. Tāpat likuma “Par pašvaldībām” 14. panta otrās daļas 3. punkts noteic, ka lai izpildītu savas funkcijas, pašvaldībām likumā noteiktajā kārtībā ir pienākums racionāli un lietderīgi apsaimniekot pašvaldības kustamo un nekustamo mantu.

Ūdenssaimniecības pakalpojumu likuma 6. panta pirmā daļa noteic, ka vietējā pašvaldība organizē ūdenssaimniecības pakalpojumu sniegšanu savā administratīvajā teritorijā. Vietējās pašvaldības dome nosaka pašvaldības iestādi, kas pašvaldības administratīvajā teritorijā sniedz sabiedriskos ūdenssaimniecības pakalpojumus un citus noteikta veida ūdenssaimniecības pakalpojumus, vai pilnvaro komersantu sniegt sabiedriskos ūdenssaimniecības pakalpojumus, noslēdzot ar to līgumu par sabiedrisko ūdenssaimniecības pakalpojumu sniegšanu visā pašvaldības administratīvajā teritorijā vai tās daļā.

Ūdenssaimniecības pakalpojumu likuma 1. panta 10. punktā noteikts, ka ūdenssaimniecības pakalpojumi ir sabiedriskie ūdenssaimniecības pakalpojumi, decentralizētie kanalizācijas pakalpojumi, pakalpojumi lietus ūdeņu savākšanai un novadīšanai, tai skaitā centralizētajās kanalizācijas sistēmās.

Cēsu pilsētas SIA “VINDA” ir dibināta 1991. gada 5. decembrī kā Cēsu pilsētas pašvaldības uzņēmums, bet 2003. gada 4. jūlijā pārveidota par Cēsu pilsētas pašvaldībai piederošu sabiedrību ar ierobežotu atbildību,  ar mērķi veikt šādas pašvaldības autonomās funkcijas:  1) organizēt iedzīvotājiem komunālo pakalpojumu ūdensapgādi (ieguvi, attīrīšanu un piegādi klientiem); 2) organizēt iedzīvotājiem komunālo pakalpojumu notekūdeņu savākšanu, novadīšanu, attīrīšanu.

Cēsu pilsētas SIA “VINDA” pamatdarbības veidi ir:

* pakalpojumi ūdens ieguvē, uzkrāšanā un sagatavošanā lietošanai līdz padevei centralizētajā ūdensvada tīklā, pakalpojumi ūdens piegādē no padeves vietas centralizētajā ūdensvada tīklā līdz piederības robežai (NACE 36.00 Ūdens ieguve, attīrīšana un apgāde);
* notekūdeņu savākšanā centralizētajās kanalizācijas sistēmās no piederības robežas un novadīšanā līdz notekūdeņu attīrīšanas iekārtām, notekūdeņu attīrīšanā un novadīšanā vidē, tai skaitā virszemes ūdensobjektos, izņemot notekūdeņu savākšanu lietus kanalizācijas sistēmās (NACE 37.00 Notekūdeņu savākšana un attīrīšana).

Cēsu pilsētas SIA “VINDA” papilddarbības veidi ir:

* asenizācijas pakalpojumi (NACE 37.00 Notekūdeņu savākšana un attīrīšana);
* kanalizācijas tīrīšana ar hidrodinamisko automašīnu (NACE 37.00 Notekūdeņu savākšana un attīrīšana));
* lietus ūdens savākšana un novadīšana no ielām (NACE 37.00 Notekūdeņu savākšana un attīrīšana);
* lietus ūdens kanalizācijas apsaimniekošana - uztvērējaku tīrīšana;
* nomas datu pārraides iekārtu uzstādīšanai uz ūdenstorņa un cita sabiedrības īpašuma iznomāšana (sava vai nomātā nekustamā īpašuma izīrēšana un pārvaldīšana (NACE 68.20);
* decentralizētās kanalizācijas sistēmas krājrezervuāra vienreizēja apsekošana un reģistrācija; TV cauruļvadu diagnostika; Ūdensvada noplūžu meklēšana (tehniskā pārbaude un analīze (NACE 71.20); inženierdarbības un ar tām saistītās tehniskās konsultācijas (NACE 71.12); kravu pārvadājumi pa autoceļiem (NACE 49.41));
* ekskavatora un iekārtu pakalpojumi (sauszemes transporta palīgdarbības (NACE 52.21)); kravu automobiļu iznomāšana un ekspluatācijas līzings (NACE 77.12); būvniecības mašīnu un iekārtu iznomāšana un ekspluatācijas līzings (NACE 77.32));
* avārijas brigādes pakalpojumi; ūdensvada un kanalizācijas tīklu remonta un izbūves pakalpojumi (būvniecības projektu izstrādāšana (NACE 41.10); ūdensapgādes sistēmu būvniecība (NACE 42.21); hidrotehnisko objektu būvniecība (NACE 42.91); citur neklasificēta inženierbūvniecība (NACE 42.99); cauruļvadu, apkures un gaisa kondicionēšanas iekārtu uzstādīšana (NACE 43.22); citas būvdarbu pabeigšanas operācijas (NACE 43.39); citur neklasificētie specializētie būvdarbi (NACE 43.99)).

Cēsu pilsētas SIA “VINDA” vispārējais stratēģiskai mērķis - visas Cēsu pilsētas apkaimē nodrošināt ar vides aizsardzības un sabiedrības veselības prasībām atbilstošām inženierkomunikācijām; sekmēt jaunu pieslēgumu veidošanu pie novada centralizētiem ūdensapgādes tīkliem un esošo pieslēgumu racionālu izmantošanu; optimizēt centrālo ūdensapgādes un kanalizācijas sistēmu; veikt tīklu paplašināšanu un rekonstrukciju; sakārtot pilsētas un ciemu lietus un ūdens apsaimniekošanas sistēmu.

Sabiedrība veic šādus galvenos uzdevumus:

* nodarbojas ar kvalitatīvu un pietiekamā daudzumā ūdensapgādes, kanalizācijas pakalpojumu sniegšanu;
* veic virkni pasākumu vides aizsardzības uzlabošanai;
* sekmē ūdensapgādes un kanalizācijas pakalpojumu pieejamības īpatsvara palielināšanu;
* veic efektīvu sabiedrības resursu izmantošanu;
* realizē Eiropas fondu finansētus attīstības projektus.

   Atbilstoši Cēsu novada domes 2015. gada 29. janvāra lēmumam Nr.1 “Par līguma par ūdenssaimniecības sabiedriskā pakalpojuma sniegšanu slēgšanu ar Cēsu pilsētas Sabiedrību ar ierobežotu atbildību “VINDA”” starp Cēsu novada pašvaldību un Cēsu pilsētas SIA “VINDA” 2015. gada 3. februārī noslēgts līgums par ūdenssaimniecības sabiedriskā pakalpojuma sniegšanu Cēsu novada administratīvajā teritorijā, ar kuru Cēsu novada pašvaldība ir uzdevusi un Cēsu pilsētas SIA “VINDA” apņēmusies veikt šādus ūdenssaimniecības sabiedriskos pakalpojumus Cēsu novadā (līdz 2021. gada 1.jūlijam – Cēsu pilsētas un Vaives pagasts):

* ūdens ieguve, uzkrāšana un sagatavošana lietošanai līdz padevei ūdensvada tīklā;
* ūdens piegāde no padeves vietas ūdensvada tīklā līdz pakalpojuma lietotājam;
* notekūdeņu savākšana un novadīšana līdz notekūdeņu attīrīšanas iekārtām;
* notekūdeņu attīrīšana un novadīšanai virszemes ūdensobjektos.

 Saskaņā ar minēto līgumu Cēsu pilsētas SIA “VINDA” tika piešķirtas ekskluzīvas tiesības sniegt ūdenssaimniecības pakalpojumu Cēsu novada administratīvajā teritorijā (līdz 2021. gada 1.jūlijam – Cēsu pilsētas un Vaives pagasts).

Administratīvi teritoriālās reformas ietvaros, kā rezultātā Cēsu novadā ir apvienotas septiņas pašvaldības (Amatas novada pašvaldība, Cēsu novada pašvaldība, Jaunpiebalgas novada pašvaldība, Līgatnes novada pašvaldība, Pārgaujas novada pašvaldība, Priekuļu novada pašvaldība un Vecpiebalgas novada pašvaldība), Cēsu novada administratīvajā teritorijā ūdenssaimniecības pakalpojumus sniedz vairāki ūdenssaimniecības pakalpojuma sniedzēji. Tādēļ Cēsu novada pašvaldība un Cēsu pilsētas SIA “VINDA” 2022. gada 4. aprīlī ir noslēgušas vienošanas par grozījumiem 2015. gada 3. februāra līgumā, piešķirot Cēsu pilsētas SIA “VINDA” īpašās tiesības sniegt ūdenssaimniecības pakalpojumus šādās Cēsu novada teritorijās: Cēsu pilsētā; Jāņmuižas ciemā, Priekuļu pagasts; Agras ciemā, Drabešu pagasts: Krīvu ciemā un Rīdzenes ciemā, Vaives pagasts.

Decentralizētās kanalizācijas sistēmas krājrezervuāra vienreizēju apsekošanu un reģistrāciju Cēsu pilsētas SIA “VINDA” veic atbilstoši Cēsu novada domes 2018. gada 6. decembra saistošajiem noteikumiem Nr. 27 “Par decentralizēto kanalizācijas pakalpojumu sniegšanas un uzskaites kārtību Cēsu pilsētā un Cēsu novadā esošajos ciemos” un starp Cēsu novada pašvaldību un Cēsu pilsētas SIA “VINDA” 2021. gada 1. jūnijā noslēgto Līgumu par decentralizētās kanalizācijas sistēmas reģistra izveidošanu un uzturēšanu (reģ. Cēsu novada pašvaldībā ar Nr. 491/2021/3-3-11/2), kas ir spēkā 12 mēnešus, tas ir līdz 2022. gada 31.maijam.

 Ņemot vērā iepriekš minēto, kā arī iepazīstoties ar darba grupas sagatavoto izvērtējumu, Konkurences padomes 2022. gada 19. aprīļa atzinumu Nr. 1.7-2/359 un Latvijas Tirdzniecības un rūpniecības kameras 2022. gada 30.marta viedokli, Cēsu novada dome secina:

1. Cēsu pilsētas SIA “VINDA” darbība, nodrošinot ūdenssaimniecības pakalpojumus, tai skaitā, decentralizētos kanalizācijas pakalpojumus, lietus ūdens savākšanu un novadīšanu, atbilst pašvaldības pamatdarbības veidiem, kas izriet no likumā ‘’Par pašvaldībām’’ 14. panta otrās daļas 3. punkta, 15. panta pirmās daļas 1. punktā *(organizēt iedzīvotājiem komunālos pakalpojumus, tai skaitā, ūdensapgāde un kanalizācija; notekūdeņu savākšana, novadīšana un attīrīšana, neatkarīgi no tā, kā īpašumā atrodas dzīvojamais fonds)* un Ūdenssaimniecības pakalpojumu likuma 6. panta pirmās daļas pirmajā teikumā *(vietējā pašvaldība organizē ūdenssaimniecības pakalpojumu sniegšanu savā administratīvajā teritorijā)* noteiktās pašvaldības funkcijas, kā arī atbilst pašvaldības attīstības plānošanas dokumentiem;
2. Cēsu pilsētas SIA “VINDA” papilddarbības veidi ir saistīti un izriet no tās pamatdarbības veidiem, līdz ar to atbilst šo secinājumu 1. punktā minētajiem pašvaldības pamatdarbības veidiem un funkcijām;
3. Cēsu pilsētas SIA “VINDA” vispārējais stratēģiskais mērķis atbilst un izriet no likumā ‘’Par pašvaldībām’’ 14. panta otrās daļas 3. punktā, 15. panta pirmās daļas 1. punktā un Ūdenssaimniecības pakalpojumu likuma 6. panta pirmās daļas pirmajā teikumā noteiktās pašvaldības funkcijas, kā arī Cēsu novada pašvaldības attīstības plānošanas dokumentiem*;*
4. Cēsu pilsētas SIA “VINDA” pamatdarbība, nodrošinot ūdenssaimniecības pakalpojumus (tai skaitā lietus ūdeņu savākšana un novadīšana), atbilst Valsts pārvaldes iekārtas likuma 88. panta pirmās daļas 2. punktā minētājiem priekšnoteikumiem (*publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai*), kad publiska persona var dibināt vai iegūt līdzdalību, tai skaitā, saglabāt līdzdalību kapitālsabiedrībā, jo ūdenssaimniecības pakalpojumi ir atzīstami par stratēģiski svarīgiem pakalpojumiem, tie ir nepieciešami un svarīgi visai sabiedrībai, kā arī vitāli nepieciešami katra cilvēka pamatvajadzību nodrošināšanai un tautsaimniecības attīstībai. Ūdenssaimniecības pakalpojumi ir cieši saistīti ar vides aizsardzību, vides kvalitātes saglabāšanu un atjaunošanu, dabas resursu ilgtspējīgu izmantošanu. Nodrošinot ūdenssaimniecības pakalpojumus, svarīgs nosacījums ir sekmēt kvalitatīvu un vides prasībām atbilstošu ūdenssaimniecības pakalpojumu pieejamību, lai nodrošinātu pakalpojumu lietotājus ar nepārtrauktiem un drošiem pakalpojumiem, līdzsvarojot vides aizsardzības, dabas resursu ilgtspējīgas izmantošanas un sabiedrības ekonomiskās intereses. Līdz ar to šādu pakalpojumu sniegšana ir stingri reglamentēta un tai nepieciešama pastiprināta kontrole, kā arī lieli kapitālieguldījumi, izveidojot un uzturot nepieciešamo infrastruktūru. Tā kā Cēsu pilsētas SIA “VINDA” īsteno pašvaldības autonomu funkciju ūdenssaimniecības jomā, vairāku konkurējošu tirgus dalībnieku darbība attiecīgu pakalpojumu tirgu nebūtu lietderīga un šādus pakalpojumus attiecīgajās Cēsu novada pašvaldības administratīvās teritorijas vienībās citi tirgus dalībnieki nepiedāvā, jo nav tehniski iespējams, ka vienam lietotājam ūdens pievadi vai izvadi, kā arī notekūdeņu novadīšanu nodrošina dažādi ūdenssaimniecības pakalpojumu sniedzēji;
5. Cēsu pilsētas SIA “VINDA” darbība, nodrošinot ūdenssaimniecības pakalpojumus (tai skaitā lietus ūdeņu savākšana un novadīšana), atbilst Valsts pārvaldes iekārtas likuma 88. panta pirmās daļas 3. punktā minētājam priekšnoteikumam (*tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai*), kad publiska persona var dibināt vai iegūt līdzdalību, tai skaitā, saglabāt līdzdalību kapitālsabiedrībā, jo ūdenssaimniecības pakalpojumu nodrošināšana ir nesaraujami saistīta ar tādu stratēģiski svarīgu īpašumu apsaimniekošanu kā ūdensvadu, kanalizācijas inženiertīklu, ūdenstorņu, ūdens attīrīšanas būvju un iekārtu un atdzelžotavas staciju apsaimniekošanu un pārvaldīšanu. Lai tos izveidotu un attīstītu, ir veikti lieli ieguldījumi gan realizējot dažāda veida ūdenssaimniecības attīstības projektus, gan ieguldot kapitālsabiedrības līdzekļus un pašvaldībai veicot ieguldījumus kapitālsabiedrībā. Stratēģiski svarīgi īpašumi ir sabiedrībai nozīmīgi īpašumi, kā arī īpašumi, kuri ir svarīgi pašvaldības administratīvās teritorijas attīstībai vai valsts drošībai, tādējādi uzskatāms, ka Cēsu pilsētas SIA “VINDA” nodrošina stratēģiski svarīgu īpašumu pārvaldīšanu;
6. Konkurences padome 2022. gada 19. aprīļa atzinumā Nr. 1.7-2/359 par Cēsu novada pašvaldības tiešo līdzdalību Cēsu pilsētas SIA “VINDA” ir minējusi, ka kapitālsabiedrība veic pašvaldības autonomo funkciju ūdensapgādes un kanalizācijas pakalpojumu jomā, nodrošinot sabiedriskos ūdenssaimniecības pakalpojumus pašvaldības administratīvajā teritorijā, t.sk. pārvaldot ūdenssaimniecības infrastruktūru. Kapitālsabiedrība minēto pakalpojumu sniegšanā darbojas dabiskā monopola apstākļos un minētos pakalpojumus nevarētu uzsākt sniegt citi tirgus dalībnieki. Konkurences padome ir sniegsi atzinumu, ka Cēsu pilsētas SIA “VINDA” sniegtie pamata pakalpojumi (sabiedriskie ūdenssaimniecības pakalpojumi) ir atzīstami par stratēģiski svarīgiem pakalpojumiem Valsts pārvaldes iekārtas likuma 88. panta pirmās daļas 2. punkta izpratnē. Līdz ar to Konkurences padomei nav iebildumu pret Cēsu novada pašvaldības līdzdalības saglabāšanu kapitālsabiedrībā attiecīgo pakalpojumu nodrošināšanai;
7. Cēsu pilsētas SIA “VINDA” papildu pakalpojumi (papilddarbības veidi) ir racionāli un cieši saistīti ar pamatpakalpojumu, tie nodrošina resursu lietderīgu izmantošanu administratīvās teritorijas iedzīvotāju interesēs, pakalpojumu īstenošanai nav nepieciešamas būtiskas investīcijas no kapitālsabiedrības puses, tie būtiski neietekmē tirgu un konkurenci, jo to kopējais apjoms ir apmēram 8,6 % no kapitālsabiedrības sniegto pakalpojumu apjoma, kā arī pakalpojumu cenas noteiktas balstoties uz izmaksām, proti:
	1. Asenizācijas pakalpojumi ir daļa no ūdenssaimniecības pakalpojumiem, jo saskaņā ar Ūdenssaimniecības pakalpojumu likuma pirmā panta 10. punktu ūdenssaimniecības pakalpojumi cita starpā ir arī decentralizētie kanalizācijas pakalpojumi. Savukārt decentralizētie kanalizācijas pakalpojumi ir komunālo notekūdeņu savākšana no atsevišķām decentralizētām kanalizācijas sistēmām vai notekūdeņu krājtvertnēm, to transportēšana un novadīšana centralizētajā kanalizācijas sistēmā.

Cēsu pilsētas SIA “VINDA” darbības teritorijā asenizācijas pakalpojumus sniedz vēl divi komersanti – privātpersonas. No Cēsu novada asenizācijas pakalpojumu sniedzēju saraksta redzams, ka tikai Cēsu pilsētas SIA “VINDA” spēj sniegt šo pakalpojumu ar tvertnes tilpumu 10 m3 apjomā, taču mazākā apjomā 5; 3; 2,5; 1 m3 apjomā – arī pārējie pakalpojuma sniedzēji. Līdz ar to tirgus nepilnību var konstatēt, ja nepieciešams veikt asenizācijas pakalpojumus vairāk kā 5 m3 apjomā. Cēsu pilsētas SIA “VINDA” asenizācijas pakalpojumu cenas tiek noteiktas balstoties uz izmaksām, pakalpojums nav saistīts ar būtiskām investīcijām no kapitālsabiedrības puses, pakalpojums tiek sniegt ierobežotā teritorijā – kapitālsabiedrības darbības teritorijā, tas ir cieši saistīts ar pamatpakalpojumu.

Līdz ar to secināms, ka Cēsu pilsētas SIA “VINDA” novērš daļēju tirgus nepilnību Valsts pārvaldes iekārtas likuma 88. panta pirmās daļas 1. punkta izpratnē;

* 1. Par stratēģiski svarīgiem pakalpojumiem ir atzīstami arī pakalpojumi lietus ūdeņu savākšanai un novadīšanai no ielām un citām teritorijām, jo tie nepieciešami, lai nokrišņu laikā novērstu pilsētas infrastruktūras (piem., ielas, laukumi un cita teritorija) applūšanu, tādējādi to saglabājot ilgtermiņā un nodrošinātu tās nepārtrauktu izmantošanu, kā arī novērstu piesārņojumu. Cēsu pilsētas SIA “VINDA” īpašumā atrodas daļa no Cēsu pilsētas lietus ūdens kanalizācijas infrastruktūras, daļa pieder Cēsu novada pašvaldībai. Minētās infrastruktūras izveidei un uzturēšanai nepieciešami lieli ieguldījumi, tādējādi tirgū nav alternatīvas šāda pakalpojuma nodrošināšanai. Cēsu pilsētas SIA “VINDA” nodrošina arī lietus ūdens sistēmas uzturēšanu, apsaimniekošanu un uztvērējaku tīrīšanu, kas nesaraujami saistīts un nepieciešams kvalitatīvai lietus ūdens savākšanai un novadīšanai, par ko Cēsu novada pašvaldība un kapitālsabiedrība slēdz pakalpojuma līgumu. Tomēr Konkurences padome aicina arī turpmāk vērtēt, kādu daļu no minētā pakalpojuma sniegšanas varētu nodrošināt privātie tirgus dalībnieki;
	2. Avārijas brigādes pakalpojumi tiek nodrošināti, lai nekavējoties un jebkurā laikā tiktu novērstas avārijas situācijas ūdenssaimniecībās inženierbūvēs un citās būvēs (centralizētā ūdensvada vai pievada plīsums, kanalizācijas pārplūde utt) un ir cieši saistīti ar pamatpakalpojumu, tas ir, lai nodrošinātu drošus un nepārtrauktus ūdenssaimniecības pakalpojumus, savlaicīgi novērstu teritoriju aplūšanu vai piesārņojumu;
	3. Kanalizācijas tīrīšana ar hidrodinamisko transportlīdzekli – pakalpojuma nodrošināšanai nepieciešama dārga un specifiski aprīkota tehnika, kas aprīkota ar hidrodinamisko iekārtu un spēj nodrošināt liela apjoma (virs 5 m3 ) kanalizācijas sistēmas sūknēšanu, tāpēc citi tirgus dalībnieki šādu pakalpojumu nepiedāvā. Līdz ar to secināms, ka Cēsu pilsētas SIA “VINDA” novērš tirgus nepilnību Valsts pārvaldes iekārtas likuma 88. panta pirmās daļas 1. punkta izpratnē;
	4. Ekskavatora un iekārtu pakalpojumi, kā arī ūdensvada un kanalizācijas tīklu remonta un izbūves pakalpojumus citu personu vajadzībām nodrošina tirgus, taču Cēsu pilsētas SIA “VINDA” šo pakalpojumu nodrošina nelielā apjomā, tādējādi būtiski neietekmējot tirgu, tie ir saistīti ar pamatpakalpojumu, tas ir, lai nodrošinātu drošus un pieejamus ūdenssaimniecības pakalpojamus, tie nodrošina kapitālsabiedrības resursu lietderīgu izmantošanu, jo kapitālsabiedrības rīcībā ir iekārtas un tehnika, kā ar darba spēks, lai nodrošinātu avārijas dienesta darbību, šie pakalpojumi nav saistīti ar būtiskām investīcijām, cenas tiek noteiktas balstoties uz izmaksām;
	5. Ar citiem statūtos minētajiem papilddarbības veidiem Cēsu pilsētas SIA “VINDA” nenodarbojas, līdz ar to tie netiek vērtēti, un sabiedrības statūti būtu jāaktualizē atbilstoši reālajai situācijai.
1. Konkurences padome 2022. gada 19. aprīļa atzinumā Nr. 1.7-2/359 ir secinājusi, ka papildu pakalpojumi, kas minēti lēmuma 7.1. – 7.5. apakšpunktā kopumā ir vērtējami kā loģiski papildu pakalpojumi pamatdarbībai, kā arī tie būtiski neietekmē tirgu, jo attiecīgās darbības tiek veiktas kvalitatīvu sabiedrisko ūdenssaimniecības pakalpojumu nodrošināšanai, tādējādi Kapitālsabiedrības sniegtajiem papildpakalpojumiem ir objektīvi iemesli un minēto pakalpojumu sniegšana ir attaisnojama ar Valsts pārvaldes iekārtas likuma 88. panta pirmās daļas 1. punktā noteikto izņēmumu.

**Cēsu pilsētas SIA “VINDA” vispārējais stratēģiskais mērķis.**

Publiskas personas kapitāla daļu un kapitālsabiedrību pārvaldības likuma 1. panta 18. punkts noteic, ka vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem.

Saskaņā ar likuma “Par pašvaldībām” 15. panta pirmās daļas 1. punktu viena no pašvaldības autonomām funkcijām ir organizēt iedzīvotājiem komunālos pakalpojumus, tai skaitā, ūdensapgāde un kanalizācija; notekūdeņu savākšana, novadīšana un attīrīšana, neatkarīgi no tā, kā īpašumā atrodas dzīvojamais fonds.

Ūdenssaimniecības pakalpojumu likuma 6. panta pirmā daļa noteic, ka vietējā pašvaldība organizē ūdenssaimniecības pakalpojumu sniegšanu savā administratīvajā teritorijā.

Cēsu novada ilgtspējīgas attīstības stratēģijā 2014.-2030. gadam kā Cēsu novada stratēģiskais mērķis ir izvirzīts - S*aglabāta un attīstīta unikāla kultūrvide, pilsētvide un dabas vide*, un ilgtermiņa prioritāte - *Sakārtota pilsētvide un dabas vide*, paredzot, ka novada publiskā telpa 2030. gadā ir moderna, droša, labiekārtota ar inovatīviem un draudzīgiem risinājumiem, sniedzot iedzīvotājiem kvalitatīvus komunālos pakalpojumus.

Cēsu pilsētas SIA “VINDA” darbības joma ir cieši saistīta ar iedzīvotāju interesēm, tādēļ primāri vidēja termiņa plānošanas periodā Cēsu novada Attīstības programma 2013.-2021. gadam tiek definēta prioritāte *Dzīves telpas sakārtošana un dabas vides saglabāšana*, lai *Uzlabotu novada dzīves vides kvalitāti, plānotu un veidotu pilsētvidi*. No rīcības virziena noteikts galvenais sasniedzamais uzdevums komunālsaimniecības jomā - *Uzlabot komunālo pakalpojumu pieejamību un kvalitāti* (U 3.1.2.).

Savukārt vadoties pēc jaunizveidotā Cēsu novada izstrādē esošajiem attīstības dokumentiem, arī virzība uz jaunā novada attīstību ir cieši saistīta ar Ilgtspējīgas attīstības stratēģijā līdz 2035. gadam noteikto mērķi - sasniegt *Augstu iedzīvotāju dzīves kvalitāti* un ilgtermiņa prioritāti - veidot *Uz klientu orientētu augstas kvalitātes pārvaldību un inovatīvām idejām apveltītu pašvaldību,* kā arī tiekties uz *Videi draudzīgu, ilgtspējīgu un klimatneitrālu novadu*, nosakot prioritāti - *Efektīva un ilgtspējīga esošā novada resursu izmantošana un dabas vides saglabāšana*. Novada attīstībā būtiska komponente ir dzīves vides izveide (t.sk. infrastruktūras), kas ir atbilstoša mūsdienu prasībām, ir ērta, droša un pieejama ikvienam, tai pat laikā pakalpojumu pārvaldība ir gudra un ilgtspējīga, pielāgojoties klimata pārmaiņām un tiecoties uz klimatneitrālu vidi. Tādejādi būtiski novadā ir attīstīt energoefektīvu un ilgtspējīgu infrastruktūru un veicināt zaļo inovāciju iespējošanu, nosakot divus galvenos veicamos uzdevumus: 2.2.1. Veidot vienmērīgu novada infrastruktūras attīstību (2.2.1.); Attīstīt ūdensapgādes un kanalizācijas (sadzīves un lietus ūdens) tīklu un objektu tehnisko stāvokli (.4.1.2.).

Šobrīd Cēsu pilsētas SIA “VINDA” vispārējais stratēģiskais mērķis ir: visā Cēsu pilsētas apkaimē sekmēt jaunu pieslēgumu veidošanu pie novada centralizētiem ūdensapgādes tīkliem un esošo pieslēgumu racionālo izmantošanu; optimizēt centrālo ūdensapgādes un kanalizācijas sistēmu; veikt tīklu paplašināšanu un rekonstrukciju; sakārtot pilsētas un ciemu lietus un ūdens apsaimniekošanas sistēmu.  Taču saistībā ar administratīvi teritoriālo reformu Cēsu pilsētas SIA “VINDA” vispārējo stratēģisko mērķi nepieciešams aktualizēt.

Ņemot vērā minēto, pamatojoties uz Publiskas personas kapitāla daļu un
kapitālsabiedrību pārvaldības likuma 4. panta pirmo daļu, 5. panta ceturto daļu,
7. pantu, likuma "Par pašvaldībām" 14. panta pirmās daļas 1. punktu un 15. panta pirmās daļas 1. punktu, Valsts pārvaldes iekārtas likuma 87. panta pirmās daļas 3. punktu un trešo daļu, 88. pantu un ievērojot Cēsu novada domes Finanšu komitejas 2022. gada 12. maija atzinumu (prot. Nr.6), Cēsu novada dome, ar 17 balsīm - par (Andris Melbārdis , Andris Mihaļovs, Atis Egliņš-Eglītis, Biruta Mežale, Elīna Stapulone, Ella Frīdvalde-Andersone, Erlends Geruļskis, Ēriks Bauers, Guntis Grosbergs, Hardijs VENTS, Indriķis Putniņš, Inga Cipe, Ivo Rode, Jānis Kārkliņš, Jānis Rozenbergs, Juris Žagars, Laimis Šāvējs) , pret nav, atturas nav, nolemj:

1. Saglabāt Cēsu novada pašvaldības līdzdalību Cēsu pilsētas sabiedrībā ar ierobežotu atbildību “VINDA”, reģ. Nr. 49503000754.
2. Noteikt Cēsu pilsētas sabiedrības ar ierobežotu atbildību “VINDA”
vispārējo stratēģisko mērķi:

SM1 Tehnoloģiski efektīva un kvalitatīva ūdenssaimniecības pakalpojumu nodrošināšana domes deleģētās teritorijās;

SM2 Ilgtspējīga un droša ūdens resursu izmantošana;

SM3 Jaunu, ekonomiski pamatotu pieslēgumu sekmēšana centralizētajiem ūdensapgādes un sadzīves kanalizācijas  tīkliem;

SM4 Kvalitatīva, ilgtspējīga infrastruktūras, tajā skaitā tehnoloģisko iekārtu, pārvaldība.

1. Uzdot Cēsu pilsētas sabiedrības ar ierobežotu atbildību “VINDA” valdei nodrošināt kapitālsabiedrībai noteikto stratēģisko mērķu izpildi.
2. Uzdot Cēsu pilsētas sabiedrības ar ierobežotu atbildību “VINDA” valdei:
	1. katru gadu veikt tirgus izpēti un analīzi attiecībā uz kapitālsabiedrības papildu pakalpojumiem, un, konstatējot, ka tirgus spēj nodrošināt sabiedrības interešu īstenošanu attiecīgajā jomā, atturēties no turpmākas attiecīgo pakalpojumu sniegšanas. Ja Cēsu pilsētas sabiedrība ar ierobežotu atbildību “VINDA” tomēr turpina sniegt šos pakalpojumus, tai regulāri veikt ietekmes uz konkurenci izvērtējumu, lai identificētu un novērstu iespējamu neatbilstību Konkurences likuma 14.1 pantam;
	2. līdz kārtējā gada 1. aprīlim iesniegt kapitāla daļu turētāja pārstāvim lēmuma 4.1. apakšpunktā minēto izvērtējumu;
	3. izvērtēt un sagatavot grozījumus kapitālsabiedrības statūtos attiecībā uz darbības veidiem, ar kuriem sabiedrības nenodarbojas, un iesniegt apstiprināšanai dalībnieku sapulcē.
3. Uzdot Cēsu novada Centrālajai administrācijai pirms līguma par Cēsu novada pašvaldībai piederošo lietus ūdens sistēmas uzturēšanas, apsaimniekošanas un uztvērējaku tīrīšanas pakalpojuma sniegšanu slēgšanas organizēt tirgus izpēti, vai kādu daļu no minētā pakalpojuma sniegšanas varētu nodrošināt privātie tirgus dalībnieki.
4. Kontroli par lēmuma izpildi veikt Cēsu pilsētas sabiedrības ar ierobežotu atbildību “VINDA” kapitāla daļu turētājam.

Sēdes vadītājs

Cēsu novada domes priekšsēdētājs /personiskais paraksts/ J.Rozenbergs

Noraksts pareizs.

Cēsu novada centrālās administrācijas

 Administrācijas I.Ģērmane

biroja sekretāre

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU